LUR in trompop botsingArgieffoto Vusi Shongwe, LUR vir landbou, landelike ontwikkeling en omgewingsake in Mpumalanga, het Woensdag in die vroeë oggendure ŉ motorongeluk in Nelspruit oorleef. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het gesê die botsing het omstreeks 00:30 op die R40 naby die SAUK se gebou plaasgevind. “Shongwe het vanaf Witrivier in die suidelike baan gery toe die bestuurder van ŉ minibustaxi na bewering in die suidelike baan ingedraai en teen aankomende verkeer in gery het. Die minibustaxi en Shongwe se voertuig het mekaar reg van voor getref,” het Mabuza gesê. Die taxibestuurder was alleen in die voertuig en is na ŉ nabygeleë hospitaal geneem vir behandeling. Shongwe is lig beseer en is na die plaaslike MediClinic geneem vir waarneming. Pat Ngomane, LUR vir gemeenskapsveiligheid, het die beseerdes ŉ spoedige herstel toegewens.